A migrációs hullám nemcsak a terrorizmus közvetlen veszélyével, hanem koronavírus-fertőzéssel is fenyeget

– közölte a Hollik István a Facebookon megjelent szerdai videoüzenetében.

A Fidesz kommunikációs igazgatója azt mondta,

a legtöbb illegális bevándorló ugyanis olyan területről érkezik, mint például Irán, ami a koronavírus gócpontja is egyben. A magyar emberek biztonságát nem tehetjük kockára, ezért továbbra is nemet mondunk a bevándorlásra, és megvédjük a határokat.

Hollik István feltehetően azzal összefüggésben mondta ezt, hogy több mint tízezer migráns érkezett a török-görög határhoz, és bár kétségtelenül lehetnek köztük irániak, többségük nem most indult útnak hazájából, hanem eddig is Törökországban tartózkodott. A törököknél közel négymillió szíriai menekült él, így túlnyomó többségben ők próbálnak bejutni Európába azt követően, hogy Recep Tayyip Erdogan elnök bejelentette, nem tartóztatják fel őket a továbbiakban.

Magyarországon egyelőre továbbra sem mutatták ki a koronavírust, bár kedden kiderült, hogy két fertőzött amerikai diáklány Magyarországon járt.

Kiemelt kép: Giovanni ISOLINO / AFP